Í síðustu viku var tilkynnt að MP banki og Straumur hafi náð samkomulagi um samruna bankanna tveggja . Vonir stjórnenda og hluthafa standa til þess að hægt verði að ljúka sameiningu þeirra á allra næstu misserum . Ljóst er að samruninn er skynsamlegt skref enda ljóst að hagræðingar er þörf í íslenskum fjármálaheimi . Í bakherberginu hafa menn hins vegar dundað sér við að setja samrunann í pólitískt samhengi . Þannig er mál með vexti að starfsmenn MP banka hafa verið í miklu uppáhaldi hjá sitjandi stjórnvöldum . Þeim þykir mikið til hæfileika þeirra koma og hafa þar af leiðandi ráðið þá til að sinna trúnaðarstörfum í stærstu verkefnum sem ríkisstjórnin hefur ráðist í . Sigurður Hannesson , framkvæmdastjóri eignastýringar hjá MP banka , var til að mynda formaður sérfræðingahóps sem vann tilögur um niðurfærslur á verðtryggðum lánum . Sigurður er einn nánasti ráðgjafi Sigmundar Davíðs Gunnlaugssonar forsætisráðherra . Auglýsing Benedikt Gíslason , fyrrverandi framkvæmdastjóri fjárfestingabankasviðs MP banka , var ráðinn aðstoðarmaður Bjarna Benediktssonar , fjármála - og efnahagsráðherra í nóvember og hefur verið hans helsti ráðgjafi varðandi skref í átt losun hafta . Bæði Sigurður og Benedikt eru í nýjum hópi á vegum stjórnvalda sem hefur það hlutverk að hrinda í framkvæmd tillögum um losun hafta . Í þann hóp bættist nýverið Ásgeir Helgi Reykfjörð Gylfason , yfirlögfræðingur MP banka . Þá er Sigurður Atli Jónsson , forstjóri MP banka , mágur forsætisráðherra . Á sama tima hefur fyrirtækjaráðgjöf MP banka unnið fyrir slitastjórn Glitnis um útfærslur á því hvernig hún geti klárað nauðasamning sinn . Slitastjórnin vinnur vitaskuld fyrir erlenda kröfuhafa . Við þá hefur Straumur fjárfestingabanki líka átt náin tengsl . Bankinn var lengi í eigu ALMC , eignarstýringarfyrirtækis sem stofnað var utan um eignir gamla Straums . Það er meðal annars í endanlegri eigu nokkurra stærstu kröfuhafa föllnu íslensku bankanna . ALMC seldi allan hlut sinn í Straumi í fyrrasumar en samkvæmt heimasíðu fyrirtækisins er það enn með heimilisfesti í Borgartúni 25 , á 7. hæð , þar sem Straumur fjárfestingabanki er líka til húsa . Í bakherberginu tala menn því um að með samrunanum sé uppáhaldsbanki ríkisstjórnarinnar og uppáhaldsbanki erlendu kröfuhafanna að renna saman í eina sæng . Kannski muni sá samruni flýta fyrir afnámi hafta . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .